עמים ילידים בקנדה
היסטוריה > התקופה הארכאית

האקלים באמריקה הצפונית התייצב לערך ב-8000 לפני הספירה, כך שבשלב זה נהיו דומים מאוד לאלו הקיימים במרחבים אלו היום. הדבר הוביל להגירה בקנה מידה רחב, לפיתוח חקלאות ובהמשך לעלייה דרמטית באוכלוסייה האנושית בכל רחבי יבשת אמריקה. החקלאים מבין העמים הילידים של אמריקה בייתו וגידלו מגוון רחב של מיני צמחים.
קנדה המודרנית היא מדינה רחבת ידיים אשר מוקפת מצפון, ממזרח וממערב בקו חוף ומאז עידן הקרח האחרון, יש בה שטחים נרחבים של יער טבעי. שטחה העצום והמגוון האקלימי והאקולוגי בה (לרבות בתחומי הפלורה והפאונה), כמו גם תצורת נוף גאוגרפיות (הרים כדוגמה), הובילו לכך שהתפתחו בה מגוון של עמים עתיקים בעלי הבדלים משמעותיים בתרבות ובלשון. השפה היא מרכיב חשוב בזהותו של עם והיא משפיעה על חיי החברה ועל הפרקטיקות הרוחניות הנהוגות בה. בדתות האינדיאניות בקנדה יש חשיבות לפילוסופיות האנתרופומורפיזם והאנימיזם.
הצבתם של חפצים וחומרים באתרי קבורה מהתקופה הארכאית מצביעה על כך שהיה קיים בידול בין שכבות שונות בחברה על בסיס מעמדי. ישנו תיעוד מתמשך של שליטה על בני העם S'ólh Téméxw על ידי עמים ילידיים אחרים בתקופת ההולוקן המוקדמת, לפני 10,000-9,000 שנים. אתרים ארכאולוגיים באזור אגם סטייב (Stave Lake, (אנ')), אגם קוקוויטלם (Coquitlam Lake, (אנ')) ופורט לנגלי (Fort Langley, (אנ')) חשפו פריטים מתקופה מוקדמת זו.
עמים דוברים שפות נה-דנה חלשו על חלק גדול מהשטח של צפון מערב ומרכז אמריקה הצפונית החל מ-8,000 לפני הספירה. הם היו אבותיהם הקדומים ביותר של העמים דוברי שפות אתבסקה, לרבות הנאוואחו והאפאצ'י. היו להם כפרים עם מבנים גדולים שנועדו למספר משפחות האחד, בהם היה שימוש במהלך הקיץ, מהם יצאו לצייד, דייג ואיסוף מזון לקראת החורף. עמי הוואיינדוט (Wyandot, (אנ')) התיישבו בדרום אונטריו לאורך נהר ארמוסה (Eramosa River, (אנ')) בסביבות 8,000–7,000 לפני הספירה. עיקרם התגורר בין אגם סימקו (Lake Simcoe) לבין מפרץ ג'ורג'אן (Georgian Bay, (אנ')). הואיינדוט צדו איילי צפון לשם הישרדות על אדמתם מכוסת הקרחונים. תרבויות רבות ושונות של האומות הראשונות פרנסו עצמן בציד ביזונים החל מ-6,000-5,000 לפני הספירה. ציד הביזון התבצע על ידי כך שגרמו להם ליפול מצוק. הד סמאשד אין, ליד לת'ברידג' (אשר באלברטה) הוא אתר מורשת עולמית נודע שבו התבצע ציד בשיטה זו לאורך כ-5,000 שנה.
בחוף המערבי של קנדה ב-7,000–5,000 לפני הספירה התקיימו תרבויות שונות שבהן הייתה חשיבות רבה לדיג האלתית. לערך בזמן זה עם הנו-צ'ה-נולת' (Nuu-chah-nulth, (אנ')) מן האי ונקובר החל לצוד לווייתנאים עם צלצלים ארוכים ומתקדמים. ה־Maritime Archaic היא חברה אנושית מהתקופה הארכאית שהתגוררה לאורך החוף האטלנטי של אמריקה הצפונית ועסקה בציד יונקי ים במרחבים הסאב-ארקטיים. תרבות זו שגשגה מאזור 7,000 לפנה"ס עד אזור 1500 לפנה"ס. יישוביהם כללו בתים ארוכים (longhouse) לצד בתים ארעיים או עונתיים. ה־Maritime Archaic עסקו במסחר למרחקים ארוכים, כשהמטבע המקובל היה צ'רט לבן (אנ'), סלע שנחצב במרחב שבין צפון לברדור עד מיין. התרבות הפרה-קולומביאנית שנקראה אנשי הצבע האדום (Red Paint People, (אנ')), היא תרבות ילידית שהתקיימה באזורי ניו אינגלנד וקנדה האטלנטית. התרבות פרחה בין 3,000 לפנה"ס ל-1000 לפנה"ס. התרבות נקראת על שם טקסי הקבורה שלהם, שבהם היה שימוש בכמויות גדולות של אוכרה אדום לכיסוי גופות וחפצים בקבר.
תרבות הכלים הקטנים הארקטית (Arctic small tool tradition או בקצרה ASTt, (אנ')) היא ישות תרבותית רחבה שהתפתחה לאורך חצי האי אלסקה, סביב מפרץ בריסטול (Bristol Bay, (אנ')), ובצד המזרחי של מיצר ברינג בסביבות 2,500 לפנה"ס. לעמים הפלאו-ארקטיים הללו הייתה ערכת כלים ייחודית של להבים קטנים שהיו מחודדים בשתי קצוותיהם ושימשו כדוקרנים בצד או בקצה של חצים או חניתות העשויות מחומרים אחרים, כגון עצמות או קרניים. גם מגרדים (Scrapers, (אנ')), כלי חריטה ולהבי קרדום נכללו בערכות הכלים שלהם. מסורת הכלים הקטנים הארקטי מתפצלת לשתי תת-קבוצות תרבותיות, הקרויות קדם-דורסט (Pre-Dorset, (אנ')) ואינדפנדנס (Independence, (אנ')). שתי הקבוצות הללו, אבותיהם הקדמונים של עם הת'ולי (Thule people, (אנ')), הוחלפו על ידי האינואיטים סביב שנת 1000 לספירה.